CELEX: 52020PC0279
Language: mt
Date: 2020-06-26
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni tal-Kunsill (UE) 2018/1696 dwar ir-regoli ta' ħidma tal-bord tal-għażla previsti fl-Artikolu 14(3) tar-Regolament (UE) 2017/1939

IL-KUMMISSJONI EWROPEA
            Brussell, 26.6.2020
            COM(2020) 279 final
            2020/0133(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni tal-Kunsill (UE) 2018/1696 dwar ir-regoli ta' ħidma tal-bord tal-għażla previsti fl-Artikolu 14(3) tar-Regolament (UE) 2017/1939
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet għall-proposta u l-objettivi tagħha
            
            
               Ir-Regolament tal-Kunsill (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) ġie adottat mill-Kunsill fit-12 ta’ Ottubru 2017 u daħal fis-seħħ fl-20 ta’ Novembru 2017. 
            
            
               F’konformità mal-Artikolu 20 tar-Regolament tal-Kunsill (UE) 2017/1939, il-Kummissjoni hija responsabbli għall-istabbiliment u l-operat amministrattiv inizjali tal-UPPE, sal-mument li fih dan tal-aħħar ikollu l-kapaċità li jimplimenta l-baġit tiegħu stess. 
            
            
               Prerekwiżit għall-istabbiliment tal-UPPE huma l-għażla u l-ħatra tal-membri u l-persunal tiegħu, b’mod partikolari tal-Prosekuturi Ewropej, li, flimkien mal-Kap Prosekutur Ewropew, jiffurmaw il-Kulleġġ tal-UPPE. Il-Kulleġġ tal-UPPE jeħtieġ li jieħu għadd ta’ deċiżjonijiet ewlenin ta’ natura ġenerali li mingħajrhom l-UPPE ma jkunx jista’ jibda l-attivitajiet tiegħu. Dawn jinkludu, pereżempju l-adozzjoni tar-regoli ta’ proċedura interni tal-UPPE kif ukoll tal-kundizzjonijiet tal-impjieg tal-Prosekuturi Delegati Ewropej, u l-ħatra tal-Prosekuturi Delegati Ewropej u tad-Direttur Amministrattiv. 
            
            
               L-Artikolu 16(1) tar-Regolament tal-Kunsill (UE) Nru 2017/1939 jobbliga lil kull Stat Membru parteċipanti jinnomina tliet kandidati li jkunu (a) membri attivi tas-servizz tal-prosekuzzjoni pubblika jew tal-ġudikatura tal-Istat Membru rilevanti, (b) li ma jkunx hemm dubju dwar l-indipendenza tagħhom; kif ukoll (c) li jkollhom il-kwalifiki meħtieġa biex jinħatru f’kariga għolja ta’ prosekuzzjoni jew ġudizzjarja fl-Istati Membri rispettivi tagħhom, u li jkollhom esperjenza prattika rilevanti tas-sistemi legali nazzjonali, ta’ investigazzjonijiet finanzjarji u tal-kooperazzjoni ġudizzjarja internazzjonali f’materji kriminali.
            
            
               Barra minn hekk, l-Artikolu 16(2) tar-Regolament tal-Kunsill (UE) Nru 2017/1939 jiddikjara li wara li jkun irċieva l-opinjoni motivata tal-bord tal-għażla msemmi fl-Artikolu 14(3) tar-Regolament tal-Kunsill (UE) 2017/1939, il-Kunsill għandu jagħżel u jaħtar wieħed mill-kandidati biex ikun il-Prosekutur Ewropew tal-Istat Membru inkwistjoni. Jekk il-bord tal-għażla jikkostata li xi kandidat ma jkunx jissodisfa l-kundizzjonijiet meħtieġa għall-qadi tad-dmirijiet ta’ Prosekutur Ewropew, l-opinjoni tiegħu għandha torbot lill-Kunsill.
            
            
               Fil-13 ta’ Lulju 2018, il-Kunsill adotta d-Deċiżjoni ta’ Implimentazzjoni tal-Kunsill (UE) 2018/1696 dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament tal-Kunsill (UE) Nru 2017/1939. 
            
            
               Ir-Regola VII Nru 2 ta’ dawk ir-regoli ta’ ħidma tistipula li l-bord tal-għażla għandu jisma’ lill-kandidati nominati mill-Istati Membri għall-kariga ta’ Prosekutur Ewropew u għandu jifformula opinjoni dwar il-kwalifiki tal-kandidati biex ikunu jistgħu jwettqu d-dmirijiet tal-Prosekuturi Ewropej. Il-bord għandu jiddikjara espressament jekk kandidat innominat minn Stat Membru jissodisfax jew le l-kundizzjonijiet stabbiliti fl-Artikolu 16(1) tar-Regolament tal-Kunsill (UE) Nru 2017/1939 u, fin-nuqqas ta’ dan, permezz tas-segretarjat tiegħu, għandu jitlob lill-Istat Membru kkonċernat jinnomina numru korrispondenti ta’ kandidati ġodda. Il-bord tal-għażla għandu jikklassifika lill-kandidati skont il-kwalifiki u l-esperjenza tagħhom. Il-klassifikazzjoni għandha tindika l-ordni ta’ preferenza tal-bord tal-għażla u ma għandhiex tkun vinkolanti fuq il-Kunsill.
            
            
               Bħala konsegwenza ta’ din ir-regola, fejn Stat Membru ma jipprovdix tliet kandidati eliġibbli fi żmien raġonevoli, il-bord tal-għażla ma jkunx jista jipprovdi lill-Kunsill bl-opinjoni motivata dwar il-kandidati u l-proċedura tal-għażla ma tkunx tista’ titlesta. Dan jista’ ma jħallix lill-Kunsill jaħtar fil-waqt lill-Prosekutur Ewropew għal dak l-Istat Membru u konsegwentement jittardja l-istabbiliment u t-tħaddim tal-UPPE. 
            
            
               L-esperjenza mill-proċess tal-għażla għall-ewwel Prosekuturi Ewropej żvelat li Stat Membru jista’ jiffaċċja diffikultajiet sinifikanti biex jidentifika u jinnomina kandidati eliġibbli, u f’xi każijiet eċċezzjonali, jista’ jkun oġġettivament impossibbli li jiġi nnominat in-numru meħtieġ ta’ kandidati eliġibbli fi żmien raġonevoli.
            
            
               L-iskop ta’ din il-proposta huwa li tippermetti lill-bord tal-għażla jippreżenta l-opinjoni tiegħu lill-Kunsill dwar żewġ kandidati eliġibbli biss f’każijiet eċċezzjonali u debitament ġustifikati, jiġifieri fejn ikun stabbilit b’mod suffiċjenti li jkun oġġettivament impossibbli għal Stat Membru li jsib it-tielet kandidat eliġibbli fi żmien raġonevoli, minkejja li jkun għamel l-isforzi kollha meħtieġa biex jagħmel dan, minħabba ċ-ċirkostanzi eċċezzjonali li dak l-Istat Membru jkun iltaqa’ magħhom. F’dawk iċ-ċirkustanzi, il-bord tal-għażla jista’ jibgħat lill-Kunsill l-opinjoni motivata tiegħu dwar żewġ kandidati eliġibbli biss, u l-Kunsill ikun liberu li jipproċedi abbażi ta’ din l-opinjoni. 
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  L-istabbiliment tal-UPPE huwa previst fl-Artikolu 86 TFUE. L-UPPE se jkun l-ewwel korp tal-UE b’setgħat ta’ investigazzjoni u prosekuzzjoni kriminali ta’ reati li jaffettwaw l-interessi finanzjarji tal-Unjoni u se jkun attur kompletament ġdid fix-xenarju ġudizzjarju Ewropew. L-UPPE huwa mistenni li jkollu politika ta’ prosekuzzjoni aktar konsistenti u aktar effettiva għar-reati li jaffettwaw il-baġit tal-UE, li jwassal għal għadd akbar ta’ prosekuzzjonijiet, kundanni u livell ogħla ta’ deterrent u ta’ rkupru ta’ fondi tal-Unjoni li jkunu ntilfu b’mod frawdolenti. 
               
               
                  Bil-preżentazzjoni ta’ din il-proposta għal emenda tad-Deċiżjoni ta’ Implimentazzjoni tal-Kunsill (UE) 2018/1696, il-Kummissjoni qiegħda tikkonforma mal-obbligu tagħha skont l-Artikoli 20, 14(3) u 16(2) tar-Regolament tal-Kunsill 2017/1939. Din il-proposta se tippermetti li jitwettqu u jitlestew il-proċeduri meħtieġa tal-għażla u ta’ ħatra tal-Prosekuturi Ewropej tal-UPPE u l-attivitajiet jkunu jistgħu jibdew f’waqthom. Din il-proposta hija għalhekk konsistenti għal kollox mad-dispożizzjonijiet ta’ politika eżistenti fil-qasam rispettiv ta’ politika.
               
            
            
               •Konsistenza ma’ politiki oħra tal-Unjoni
            
            
               
                  Din l-inizjattiva hija konsistenti ma’ politiki u ma’ żviluppi leġiżlattivi oħra tal-Unjoni bil-għan li tissaħħaħ il-protezzjoni tal-interessi finanzjarji tal-Unjoni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
         
         
            
               •Bażi ġuridika
            
            
               
                  Din il-proposta hija bbażata fuq l-Artikolu 291 TFUE flimkien mal-Artikolu 14(3) u 16(2) tar-Regolament tal-Kunsill (UE) 2017/1939. 
               
            
            
               •Sussidjarjetà (għall-kompetenza mhux esklużiva) 
            
            
               
                  L-adozzjoni u l-emendar tar-regoli ta’ ħidma tal-bord tal-għażla stipulati fl-Artikolu 14(3) tar-Regolament tal-Kunsill (UE) 2017/1939 jistgħu jsiru biss mill-istituzzjonijiet tal-Unjoni, skont setgħa implimentattiva, u għalhekk hija kompetenza esklużiva min-natura tagħha, mhux soġġetta għall-prinċipju tas-sussidjarjetà.
               
            
            
               •Proporzjonalità
            
            
               
                  Din il-proposta hija limitata għal dak li huwa meħtieġ sabiex jinkisbu l-objettivi proposti, u hija għalhekk konformi mal-prinċipju tal-proporzjonalità. Din il-proposta hija direttament marbuta mad-dħul fis-seħħ tar-Regolament tal-Kunsill (UE) 2017/1939 u hija essenzjali biex ikun żgurat li l-UPPE jiġi stabbilit, u li jibda bl-attivitajiet tiegħu, f’qasir żmien. 
               
            
            
               •Għażla tal-istrument
            
            
               
                  L-Artikolu 14(3) flimkien mal-Artikolu 16(2) tar-Regolament tal-Kunsill (UE) 2017/1939 jipprevedi dan l-istrument legali. 
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               
                  Minħabba l-mira speċifika u n-natura limitata ta’ din il-proposta, u l-fatt li din tikkonforma mal-obbligu impost fuq il-Kummissjoni fl-Artikolu 14(3) meħud flimkien mal-Artikolu 16(2) tar-Regolament tal-Kunsill 2017/1939, ma sarux evalwazzjonijiet ex post, konsultazzjonijiet mal-partijiet ikkonċernati jew valutazzjoni tal-impatt. 
               
            
            
               4.IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni fuq il-baġit.  
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Minħabba n-natura ta’ din il-miżura, ma hemmx bżonn ta’ implimentazzjoni. 
               
            
            
               •Dokumenti ta’ spjegazzjoni (għad-direttivi)
            
            
               
                  Il-proposta ma għandhiex bżonn ta’ Dokumenti ta’ Spjegazzjoni dwar it-traspożizzjoni. 
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               L-emenda tkun tippermetti lill-bord tal-għażla li jippreżenta l-opinjoni tiegħu lill-Kunsill dwar żewġ kandidati eliġibbli biss f’każijiet eċċezzjonali u debitament ġustifikati, jiġifieri fejn ikun stabbilit b’mod suffiċjenti li jkun oġġettivament impossibbli għal Stat Membru li jsib it-tielet kandidat eliġibbli fi żmien raġonevoli, minkejja li jkun għamel l-isforzi kollha meħtieġa biex jagħmel dan, minħabba ċ-ċirkostanzi eċċezzjonali li dak l-Istat Membru jkun iltaqa’ magħhom. F’dawk iċ-ċirkustanzi, il-kumitat ta’ selezzjoni jista’ jibgħat lill-Kunsill l-opinjoni motivata tiegħu dwar żewġ kandidati eliġibbli biss, u l-Kunsill ikun liberu li jipproċedi abbażi ta’ din l-opinjoni.
            
            
                
            
         
         
            
               2020/0133 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni tal-Kunsill (UE) 2018/1696 dwar ir-regoli ta' ħidma tal-bord tal-għażla previsti fl-Artikolu 14(3) tar-Regolament (UE) 2017/1939
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra r-Regolament tal-Kunsill (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”)
                  1
               , u b’mod partikolari l-Artikolu 14(3) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)L-Uffiċċju tal-Prosekutur Pubbliku Ewropew ġie stabbilit biex jinvestiga, jagħmel prosekuzzjoni u jressaq quddiem il-ġustizzja l-awturi u l-kompliċi ta’ reati kriminali li jaffettwaw l-interessi finanzjarji tal-Unjoni. 
            
            
               (2)Ir-Regolament (UE) 2017/1939 jistipula li l-Kunsill għandu jaħtar kull Prosekutur Ewropew minn fost tliet kandidati kwalifikati nnominati minn kull Stat Membru wara li jkun irċieva opinjoni motivata mill-bord tal-għażla kif isir provvediment għal dan fl-Artikolu 14(3) ta’ dak ir-Regolament.
            
            
               (3)L-għażla u l-ħatra tal-Prosekuturi Ewropej, li flimkien mal-Kap Prosekutur Ewropew jifformaw il-Kulleġġ tal-UPPE, huma prerekwiżit għall-istabbiliment tal-UPPE.
            
            
               (4)Fil-13 ta’ Lulju 2018, il-Kunsill adotta d-Deċiżjoni ta’ Implimentazzjoni tal-Kunsill (UE) 2018/1696 dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament tal-Kunsill (UE) Nru 2017/1939
                  2
               . 
            
            
               (5)Ir-Regola VII Nru 2 ta’ dawk ir-regoli ta’ ħidma tistipula li l-bord tal-għażla, abbażi tal-konklużjonijiet tiegħu matul l-analiżi u s-smigħ, għandu jifformula opinjoni dwar il-kwalifiki tal-kandidati biex jaqdu d-dmirijiet ta' Prosekuturi Ewropej u għandu jiddikjara espressament jekk kandidat jissodisfax jew le l-kundizzjonijiet fl-Artikolu 16(1) tar-Regolament (UE) 2017/1939. Il-bord tal-għażla għandu jipprovdi raġunijiet għall-opinjoni tiegħu. Fl-eventwalità li l-kandidati nominati ma jkunux jissodisfaw il-kundizzjonijiet stabbiliti fl-Artikolu 16(1) tar-Regolament (UE) 2017/1939, l-istess regola tistipula li l-bord tal-għażla għandu, permezz tas-segretarjat tiegħu, jitlob li l-Istat Membru kkonċernat jinnomina għadd korrispondenti ta’ kandidati ġodda.
            
            
               (6)Bħala eċċezzjoni għal dik ir-regola, jenħtieġ li l-bord tal-għażla jkollu l-possibbiltà li jippreżenta l-opinjoni motivata tiegħu lill-Kunsill dwar żewġ kandidati eliġibbli biss, meta jkun ġustifikati b’mod suffiċjenti li jkun oġġettivament impossibbli għal Stat Membru li jsib it-tielet kandidat eliġibbli fi żmien raġonevoli, minkejja li jkun għamel l-isforzi kollha meħtieġa biex jagħmel dan, u dan minħabba xi ċirkostanzi eċċezzjonali f’dak l-Istat Membru. F’sitwazzjoni bħal din, jenħtieġ li l-bord tal-għażla jkun jista’ jissottometti lill-Kunsill l-opinjoni tiegħu dwar żewġ nominati eliġibbli, u l-Kunsill jista’ jipproċedi għall-ħatra fuq il-bażi ta’ lista b’żewġ kandidati eliġibbli biss.
            
            
               (7)Għaldaqstant, jenħtieġ li d-Deċiżjoni ta' Implimentazzjoni tal-Kunsill (UE) 2018/1696 tiġi emendata skont dan.
            
            
               (8)Sabiex ikun żgurat il-bidu f’waqtu tal-attivitajiet tal-UPPE, jenħtieġ li dan ir-Regolament ta’ implimentazzjoni jidħol fis-seħħ fil-jum wara dak tal-pubblikazzjoni tiegħu,
            
            
            
               ADOTTA DIN ID-DEĊIŻJONI: 
            
            
               Artikolu 1
            
         
         
            
               Fir-Regola VII Nru 2 tal-anness tad-Deċiżjoni ta’ Implimentazzjoni tal-Kunsill (UE) 2018/1696 dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament tal-Kunsill (UE) Nru 2017/1939 jiddaħħal il-paragrafu li ġej wara t-tieni paragrafu.
            
            
               “B’eċċezzjoni, fejn ikun stabbilit b’mod suffiċjenti li jkun oġġettivament impossibbli għal Stat Membru li jsib it-tielet kandidat eliġibbli fi żmien raġonevoli, minkejja li jkun għamel l-isforzi kollha meħtieġa biex jagħmel hekk, u minħabba ċ-ċirkostanzi eċċezzjonali f’dak l-Istat Membru, il-bord tal-għażla jista’, wara li jikkonsulta lill-Istat Membru kkonċernat u billi jagħti raġunijiet suffiċjenti, jipprovdi l-opinjoni motivata tiegħu lill-Kunsill dwar żewġ kandidati eliġibbli biss.” 
            
            
               Artikolu 2
            
            
               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 283, 31.10.2017, p. 1.
               
               
                  
                     (2)
                  
                        ĠU L 282, 12.11.2018, p. 8–12